KOMISIJOS REGLAMENTAS (EB) Nr. 868/2009
2009 m. rugsėjo 21 d.
iš dalies keičiantis Reglamentą (EB) Nr. 748/2008 dėl leidimo pradėti naudoti ir administruoti sušaldytos plonosios galvijų diafragmos, kuriai taikomas KN kodas 0206 29 91, importo tarifinę kvotą ir Reglamentą (EB) Nr. 810/2008, kuriuo skiriamos aukštos kokybės šviežios, atšaldytos ir sušaldytos jautienos bei sušaldytos buivolienos tarifinės kvotos ir numatomas jų administravimas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. birželio 18 d. Tarybos reglamentą (EB) Nr. 1095/96 dėl nuolaidų, numatytų CXL sąraše, sudarytame pasibaigus deryboms dėl GATT XXIV.6 straipsnio, įgyvendinimo (1), ypač į jo 1 straipsnio 1 dalį,
kadangi:
(1)
Komisijos reglamente (EB) Nr. 748/2008 (2) numatyta, kad iš Argentinos importuojamos mėsos autentiškumo sertifikatai turi būti išduoti prieš įvežant galvijieną į Bendriją. Argentinos institucijų, įgaliotų išduoti šiuos sertifikatus, sąrašas pateiktas to reglamento III priede.
(2)
Komisijos reglamente (EB) Nr. 810/2008 (3) nustatyta, kad autentiškumo sertifikatai turi būti išduoti prieš įvežant galvijieną į Bendriją. Eksportuojančių šalių institucijų, įgaliotų išduoti šiuos sertifikatus, sąrašas pateiktas to reglamento II priede.
(3)
Argentina pakeitė institucijos, kuri pagal Reglamentus (EB) Nr. 748/2008 ir (EB) Nr. 810/2008 išduoda autentiškumo sertifikatus, pavadinimą.
(4)
Reglamentus (EB) Nr. 748/2008 ir (EB) Nr. 810/2008 reikėtų atitinkamai iš dalies pakeisti.
(5)
Siekiant išvengti neseniai išduotuose autentiškumo sertifikatuose nurodytos institucijos pavadinimo ir reglamentuose (EB) Nr. 748/2008 ir (EB) Nr. 810/2008 nurodytos institucijos pavadinimo neatitikties, šis reglamentas turėtų būti taikomas nuo 2009 m. liepos 22 d., kai Argentina pranešė Komisijai naująjį pavadinimą.
(6)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 748/2008 III priedas pakeičiamas šio reglamento I priedu.
2 straipsnis
Reglamento (EB) Nr. 810/2008 II priedas iš dalies keičiamas pagal šio reglamento II priedą.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2009 m. liepos 22 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2009 m. rugsėjo 21 d.